Lilo binnekort by nuwe tuisteLilo is byna reg om na haar nuwe tuiste te gaan. (Foto: Bloemfontein DBV) Lilo, ŉ Vrystaatse brakkie wat vroeër hierdie maand tydens ŉ inbraak met ŉ mes gesteek en ernstig beseer is, het reeds sodanig herstel dat sy binnekort na haar nuwe permanente – en veilige – tuiste sal kan gaan. Maroela Media het vroeër berig die vyf maande oue Lilo se eienaar het inspekteurs van die Bloemfonteinse Dierebeskermingsvereniging (DBV) na haar huis in ŉ informele nedersetting ontbied waar die hondjie vermoedelik met ŉ mes gesteek is. Lilo was alleen tuis toe ŉ boosdoener die erf binnegekom het. Lilo het oënskynlik op die persoon afgestorm – om te speel – maar die persoon het haar met ŉ mes in die nek gesteek. Die hondjie het heelnag in ŉ plas bloed gelê voordat haar eienaar die volgende oggend op haar afgekom het. Sy het die hondjie aan die DBV oorgegee omdat Lilo nie as waghond sou deug nie. Die DBV sê hy is gekant teen die aanhou van honde vir veiligheidsdoeleindes. Mense het hul harte vir die hondjie oopgemaak en genoeg geld is ingesamel sodat sy ŉ operasie kon ondergaan om haar weer op die pad na herstel te plaas. Die messteek het onder meer skade aan die weefsel in haar nek, long, tragea en ander organe veroorsaak. “Klein Lilo is ŉ sterk hond en het die operasie oorleef. Ons het groot dankbaarheid vir die veearts wat Lilo geopereer het. Sy was aanvanklik baie bang, maar met liefde en sorg is sy nou ŉ vriendelike, liefdevolle hond,” sê die DBV. Lilo lê deesdae lekker weg aan haar kos en daar was verskeie aansoeke om haar aan te neem. Die aannemingsproses behoort binnekort afgehandel te wees, waarna Lilo na haar tuiste sal gaan.